ฮวยหยง

ฮวยหยง มีชื่อในภาษาจีนกลางว่า ฮฺวา หรง () เป็นผู้กล้าอันดับที่ 9 ของเขาเหลียงซาน ในเรื่องซ้องกั๋ง เขาถูกบรรยายไว้ว่า เป็นชายหนุ่มรูปร่างดี ไหล่กว้าง เอวเล็ก และมีฝีมือในการยิงธนู เขารับราชการที่ค่ายชิงฟง โดยรับตำแหน่งเป็นขุนนางฝ่ายบู๊ ในขณะที่ หลิวเกา (劉高 ท.เล่ากอ) รับตำแหน่งเป็นขุนนางฝ่ายบุ๋น

 เหตุการณ์ค่ายชิงฟง 
เมื่อซ้องกั๋งมาเยือนค่ายชิงฟง ฮวยหยงก็ได้ต้อนรับเป็นอย่างดี ทางด้านซ้องกั๋งก็ได้เล่าความซึ่งอาศัยกับเยี่ยนชุนที่เขาชิงฟง และช่วยเหลือภรรยาของหลิวเกา ฮวยหยงได้ฟังดังนั้นก็พูดว่า "หญิงเช่นนี้ ปล่อยให้พวกโจรทำเสียยับเยินคงดี" ซ้องกั๋งก็พูดกับฮวยหยงว่า "นี่พี่เห็นว่า นางเป็นภรรยาของเพื่อนของน้อง ทำไมน้องจึงพูดเช่นนี้" ฮวยหยงจึงได้เล่าความซึ่งตัวหลิวเกาและภรรยา ขูดรีดเงินและคอยรังแกชาวบ้านให้ซ้องกั๋งฟัง ซ้องกั๋งจึงเสนอแนวคิดผูกมิตรให้ฮวยหยง เพื่อไม่ให้ฮวยหยงมีปัญหากับหลิวเกา

ต่อมา ฮวยหยงกับซ้องกั๋งถูกจับ ด้วยข้อหาสมคบคิดกับโจร (ซึ่งตัวหลิวเกา ได้แจ้งความเท็จกับเจ้าเมือง) แต่โชคดีที่เยี่ยนชุนและพรรคพวกได้ช่วยเหลือออกมา ฮวยหยงได้ฆ่าหลิวเกาตาย ส่วนหวงซิ่นต้องขอกำลังหนุนจากเจ้าเมือง ซึ่งทางเจ้าเมืองได้ส่งฉินหมิงมาช่วย แต่แล้วฉินหมิงกับหวงซิ่นก็พาไปเข้ากับซ้องกั๋ง เมื่อเจ้าเมืองรู้ข่าวการทรยศของฉินหมิง จึงตัดสินใจสั่งประหารครอบครัวของฉินหมิง ทางด้านฮวยหยงได้มอบน้องสาวของตนเอง ไปเป็นภรรยาให้กับฉินหมิง เพื่อทดแทนที่ภรรยาคนเก่าของเขา ซึ่งถูกเจ้าเมืองสั่งประหารไปก่อนหน้านี้

 ชีวิตที่เขาเหลียงซาน และ การเสียชีวิต 
เมื่อฮวยหยงได้เป็นส่วนหนึ่งของเขาเหลียงซาน ก็ได้ออกรบมาในหลายสมรภูมิ ยกตัวอย่างเช่น เมื่อครั้งศึกที่เมืองเกาถังโจว (高唐州 ท.กอตังจิว ; ปัจจุบันคือเขตเกาถัง มณฑลซานตง) เขาได้สังหาร เซียหยวนฮุ่ย (薛元輝 ท.ซิง่วนฮุย) ซึ่งเป็น 1 ใน 3 ทหารเอกแห่งเมืองเกาถังโจว

ต่อมา เขาได้เป็น 1 ใน 8 ขุนพลทัพหน้า ร่วมกับ จูถง จางชิง หยางจื้อ สวีหนิง สั่วเฉา สื่อจิ้น และ มู่หง อีกทั้งเป็นหนึ่งในผู้กล้าที่รอดตายจากศึกฟางล่าและได้รับรางวัลจากฮ่องเต้ เมื่อฮวยหยงรู้ว่าซ้องกั๋งถูกวางยา จึงตัดสินใจไปที่เมืองชูโจวพร้อมกับอู๋ย่ง และได้ผูกคอตายข้างสุสานของซ้องกั๋งและหลี่ขุย

 อ้างอิง 

 Keffer, David. "Outlaws of the Marsh: A Somewhat Less Than Critical Commentary". Poison Pie Publishing House. Retrieved 19 December 2016.
 Miyamoto, Yoko (2011). "Water Margin: Chinese Robin Hood and His Bandits" . Demystifying Confucianism. Retrieved 19 December 2016.

หมวดหมู่:ตัวละครในซ้องกั๋ง
หมวดหมู่:ตัวละครที่เป็นนักยิงธนู